stanford-oval/wikipedia huggingface dataset:
Viggo Mortensen

| Viggo Mortensen |
| --- | --- |
 Viggo Mortensen vuonna 2020.
Henkilötiedot
Koko nimi:  Viggo Peter Mortensen Jr.
Syntynyt: 20. lokakuuta 1958 (ikä 65) New York, New York, Yhdysvallat
Ammatti:  näyttelijä, taidemaalari, runoilija, valokuvaaja
Näyttelijä
Taiteilijanimet:  Vig  Guido
Aktiivisena:  1984–
Merkittävät roolit:  Taru sormusten herrasta A History of Violence Eastern Promises Green Book
Aiheesta muualla
IMDb 
Elonet
Mortensen Kuninkaan paluun ensi-illassa Uudessa-Seelannissa vuonna 2003.
Viggo Peter Mortensen Jr. (s. 20. lokakuuta 1958 New York) on amerikantanskalainen näyttelijä, taidemaalari, runoilija ja valokuvaaja. Hänet tunnetaan parhaiten roolistaan Aragornina Peter Jacksonin ohjaamassa Taru sormusten herrasta -elokuvatrilogiassa. Hän on ollut myös Oscar-ehdokkaana parhaan miespääosan kategoriassa vuosina 2007 ja 2019 rooleistaan elokuvissa Eastern Promises ja Green Book.
Viggo Mortensen syntyi New Yorkissa perheensä vanhimmaksi lapseksi. Hänen vanhempansa ovat tanskalainen Viggo Peter Mortensen Sr. ja norjalais-yhdysvaltalainen Grace Mortensen. Hän vietti lapsuutensa Venezuelassa, Argentiinassa ja Tanskassa, kunnes hänen perheensä palasi takaisin New Yorkiin. Mortensen puhuu sujuvasti englantia, espanjaa ja tanskaa ja osaa myös ranskaa sekä italiaa. Lisäksi hän ymmärtää norjaa ja ruotsia.
Mortensen oli naimisissa punk-laulaja Exene Cervenkan kanssa, mutta he erosivat vuonna 1998. Hänen ainoa lapsensa on vuonna 1988 syntynyt poika.
Mortensenin maalaukset ovat abstraktia taidetta, ja niitä on esitelty useissa taidemuseoissa ympäri maailmaa. Hänellä on myös oma kustantamo Perceval Press.  Mortensen on maininnut pitävänsä paljon kitaristi Bucketheadista. Buckethead ja Mortensen ovat julkaisseet yhdessä yhden levyn nimeltä Intelligence Failure.
Mortensen oli useiden palkintojen ehdokkaana vuonna 2007 roolistaan elokuvassa Eastern Promises. Hän sai roolistaan elokuvassa Captain Fantastic (2016) sekä parhaan draamaelokuvan miespääosan Golden Globe -ehdokkuuden että parhaan miespääosan Oscar-ehdokkuuden.
Aiheesta muualla

Viggo Mortensen Internet Movie Databasessa. (englanniksi)
Viggo Mortensen Elonetissä.
Tarvaala (Laukaa)

Tarvaala eli Laukkavirta on kylä Laukaan kunnassa Keski-Suomessa ja Laukaan pitäjän alkuperäinen historiallinen keskus. Asukkaita siellä on noin 300. Kylän alueella sijaitsee Laukaan kunnan maantieteellinen keskipiste, ja myös Laukaan kunta on saanut nimensä kylän läpi virtaavan Laukaanvirran mukaan. Laukaanvirta tunnetaan nykyään nimellä Tarvaalankoski.
Tarvaala sijaitsee kahden suuren vesistön, Kuusveden ja Lievestuoreenjärven välissä yhdistäen ne Saraaveteen, joka laskee edelleen Leppäveteen ja Päijänteeseen. Kuusveden rannalla on Tarvaalassa pumppaamo, josta johdetaan vettä Vuonteen  tekopohjavedenottamoon, joka tuottaa valtaosan Jyväskylän kaupungin juomavedestä.
Historia

Tarvaala tunnetaan erityisesti Laukaan ja Jyväskylän ensimmäisestä, vuonna 1593 rakennetusta, kirkosta. Kirkosta on enää Hartikan kirkon nimellä tunnetut rauniot jäljellä. Toinen merkittävä kohde Tarvaalassa on Hartikan punamultakalmisto, josta löytyi vuonna 1986 Suomen toistaiseksi laajin kokoelma kivikautisia punamultahautoja. Tarvaalasta löytyy myös Alvar Aallon osittain suunnittelema Alatalo. Tarvaalaan perustettiin aikanaan Laukaan ensimmäinen puhelinyhtiö. Tarvaala on 1990-luvulta lähtien tullut tunnetuksi myös erikoislaatuisesta villin lännen saluunasta Musta Korppi. Valtakunnallistakin julkisuutta Tarvaala on saanut maanalaisista taloistaan, jotka olivat erityisesti esillä Laukaan asuntomessujen aikaan 2003.
Tarvaalalla on kaksi nimeä: kylän nimi Tarvaala ja postiosoitenimi Laukkavirta. Nimi Tarvaala pohjautuu kylän ensimmäiseen taloon (nyk. Savola), jonka perusti 1560-luvulla Juvalta tullut Lauri Tarvainen (tai Tarvahainen, Laukaan Historia I). Täsmälleen saman niminen henkilö eli Lauri Tarvainen perusti myös Saarijärvelle neljä vuotta myöhemmin samannimisen talon: "Savolaissyntyisen Lauri Laurinpoika Tarvaisen (Tarvahainen) uudistalo Tarvaala syntyi viimeistään vuonna 1564. Tämän vuoksi postiosoitteena käytetään nimeä Laukkavirta, joka on vääntynyt kylän läpi kulkeneesta Laukaan virrasta. Laukaan virta taas antoi nimensä  vuonna 1593 perustetulle Laukaan pitäjälle, jonka nimi oli pari ensimmäistä vuotta Pärnäsaari. Kun kirkko siirtyi 1600-luvulla Tarvaalasta Pellosniemeen, nimi Laukaa seurasi mukana. Nykyään Pellosniemen kylä tunnetaan Laukaan kirkonkylänä.
Laukaan Tarvaala sekoitetaan useinlähde? Saarijärvellä Keski-Suomessa sijaitsevaan toiseen Tarvaalan kylään ja siksi monissa virallisissa yhteyksissä kylästä käytetäänkin nimeä Laukkavirta.
Kylällä toimii oma kyläseura Laukaan Tarvaalan kyläseura.
Aiheesta muualla

http://www.tarvaala.fi Tarvaalan kylä
Laukaan Historia I, Nils Berndtson, 1983
Bad Salzuflen

| Bad Salzuflen |
| --- | --- |

 lippu:  vaakuna
 Bad Salzuflen
 Koordinaatit: 52°5′N, 8°45′E 
Valtio:  Saksa
Osavaltio:  Nordrhein-Westfalen
Hallintopiiri:  Detmold
Piirikunta:  Lippe
Hallinto:  
 – Pormestari:  Dirk Tolkemitt (CDU)
Pinta-ala:  
 – Kokonaispinta-ala:  100,05 km²
Korkeus:  72 m
Väkiluku (31.12.2022):  54 808
 – Väestötiheys:  548 as./km²
 
 www.stadt-bad-salzuflen.de  
Infobox OKVirheellinen NIMI-arvo: 
Bad Salzuflen on kaupunki Nordrhein-Westfalenin osavaltiossa, läntisessä Saksassa. Se kuuluu Detmoldin hallintopiiriin ja Lippen piirikuntaan. Kaupunki sijaitsee Salzen laaksossa. Vuoden 2022 lopussa kaupungin asukasluku oli 54 808. Sen pinta-ala on 100,05 neliökilometriä ja asukastiheys 548 as./km².
Historia

Varhaisin maininta asutuksesta alueella on peräisin 1000-luvulta, jolloin alue tunnettiin nimellä Uflon. Keskiajalla kaupungille toi vaurautta kukoistava suolakauppa. Sen ansiosta asutus kehittyi nopeasti, ja 1400-luvulla sen ympärille rakennettiin muuri torneineen ja portteineen. Vuonna 1488 Salzuflenille myönnettiin kaupunkioikeudet. Menestyksekästä suolakauppaa jatkui aina kolmikymmenvuotiseen sotaan saakka. Vuonna 1818 kaupungista muodostettiin valtiollinen kylpyläkaupunki, ja kylpylää tarkoittava nimitys Bad liitettiin kaupungin nimeen vuonna 1914.
Aiheesta muualla

Kuvia tai muita tiedostoja aiheesta Bad Salzuflen Wikimedia Commonsissa
Bad Salzuflenin kaupungin viralliset Internet-sivut (saksaksi)
Lange Straße Bad Salzuflenissa.
René Eespere

René Eespere (s. 14. joulukuuta 1953 Tallinna) on virolainen säveltäjä. Hän opiskeli Viron musiikkiakatemiassa sävellystä Anatoli Garšnekin johdolla ja valmistui vuonna 1977. Hän täydensi opintojaan vuosina 1977–1979 Moskovan konservatoriossa opettajinaan Aram Hatšaturjan ja Aleksei Nikolajev. Eespere on itse opettanut sävellystä ja musiikin teoriaa Viron musiikkiakatemiassa vuodesta 1979; professori hänestä tuli vuonna 2002.
Eespere nousi julkisuuteen 1970-luvulla esitetyillä allegorisilla pienoisbaleteillaan. Paul Cook luonnehtii säveltäjää Arvo Pärtin ja Heino Ellerin traditioon kuuluvaksi romantikoksi, jonka musiikki ei kuitenkaan kuulosta näiden tyylistä johdetulta. Cookin mukaan Eespere hyödyntää romanttisia keinoja, mutta päivittää niitä tai sekoittaa niihin vanhempia vaikutteita musiikkiin sopivissa kohdissa. Eesperen tyylissä on vihjeitä vanhan rituaalimusiikin, minimalismin ja barokin vaikutuksista. Hänen teostensa joukossa on oratorioita, kamarimusiikkia, musiikkia lapsille ja soitinkonserttoja.
Aiheesta muualla

Allmusic.com: René Eespere (englanniksi)
Evald Aav

Evald Aav
Evald Aav (7. maaliskuuta 1900 Tallinna – 21. maaliskuuta 1939 Tallinna) oli virolainen säveltäjä. Hän opiskeli nuorena sävellystä eräässä tallinnalaisessa musiikkiopistossa.
Yksi Aavin tunnetuimmista teoksista lienee Vikerlased ("Viikingit", 1928), jota pidetään ensimmäisenä virolaisena oopperana. Lisäksi hän sävelsi paljon musiikkia muun muassa kuorolle.
Uma Thurman

| Uma Thurman |
| --- | --- |
 Uma Thurman Cannesin elokuvajuhlilla vuonna 2017.
Henkilötiedot
Koko nimi:  Uma Karuna Thurman
Syntynyt: 29. huhtikuuta 1970 (ikä 54) Boston, Massachusetts, Yhdysvallat
Ammatti:  näyttelijä, käsikirjoittaja, tuottaja, malli
Puoliso:  Gary Oldman  (vih. 1990; ero 1992)   Ethan Hawke  (vih. 1998; ero 2005)
Lapset:  3; mukaan lukien Maya Hawke
Näyttelijä
Aktiivisena:  1987–
Merkittävät roolit:   Pulp Fiction – Tarinoita väkivallasta  Gattaca  Kill Bill 
Palkinnot
  Golden Globe (2003)  MTV Movie Award (1995, 2004, 2004, 2005)  katso lisää  
Aiheesta muualla
IMDb 
Elonet
Uma Karuna Thurman (s. 29. huhtikuuta 1970 Boston, Massachusetts) on yhdysvaltalainen Golden Globe -palkittu näyttelijä ja malli. Hän on toiminut myös käsikirjoittajana ja tuottajana. Thurman sai Oscar-ehdokkuuden läpi­murto­elo­kuvastaan Pulp Fiction – Tarinoita väkivallasta (1994). Myös elo­kuvaa Valheet ja viettelijät (1988) on pidetty Thurmanin läpi­murtona.kenen mukaan?
Thurman on tehnyt pää­rooleja eri­lajisissa elo­kuvissa: romanttisista komedioista ja draamoista sci-fiin, toimintaan ja trilleriin. Hänet tunnetaan yhteis­työstään Quentin Tarantinon kanssa. Thurmanin tunnetuimpiin elo­kuviin lukeutuvat Valheet ja viettelijät, Pulp Fiction – Tarinoita väkivallasta, Gattaca (1997), Kill Bill: Volume 1 (2003) ja Kill Bill: Volume 2 (2004).
Thurman on voittanut uransa aikana muun muassa Golden Globen televisioelokuvasta Hysterical Blindness ja neljä MTV Movie Awardia Pulp Fictionista ja Kill Bill -elokuvista. Lisäksi hän on ollut ehdokkaana kahteen Baftaan, kolmeen Golden Globeen ja kolmeen MTV Movie Awardiin. Hän sai Chicagon elo­kuva­juhlilla elämän­työ­palkinnon vuonna 2009.
Nuoruus

Uma Karuna Thurman syntyi Robert Thurmanin ja Birgitte von Schlebrügge Thurmanin ensimmäiseksi lapseksi Massachusettsin Bostonissa, 29. huhti­kuuta 1970, mutta kasvoi Amherstissa, Massachusettsissa sekä Wood­stockissa, New Yorkissa. Hänen isänsä on näyttelijä­perheen kasvattama professori Columbian yliopistossa New Yorkissa. Hän oli aiemmin työskennellyt Amherst Collegessa vuodet 1973–1988. Hänen äitinsä on puoliksi ruotsalainen ja puoliksi saksalainen 1950- ja 1960-lukujen malli ja nykyisin psykoterapeutti. [lähde? ]
Thurmanilla on neljä sisarusta: sisarpuoli Taya Thurman (s. 1960), joka on Robert Thurmanin ensimmäisestä avio­liitosta, sekä kolme veljeä: Ganden Thurman (s. 1968), Dechen Thurman (s. 1973) ja Mipam Thurman (s. 1978). Thurman sai buddhalaisen kasvatuksen ja hänen etunimensä ”Uma” on hindujen valon ja kauneuden jumalattaren nimi. Nykyisin Uma kuitenkin nimeää itsensä agnostikoksi. Hänen isänsä oli ensimmäinen Tiibetin buddhalaisuuden munkiksi vihitty länsi­maalainen.
Ura > 1980-luku

Thurman keskeytti high schoolin 15-vuotiaana vuonna 1985 luodakseen mallin uraa New Yorkissa. Työskentely mallina antoi hänelle kontakteja, joista oli hyötyä myöhemmin hänen lähtiessään mukaan elo­kuva-alalle, johon hän oli jo pienestä pitäen halunnut. Hän sai ensimmäisen roolinsa 17-vuotiaana vuonna 1987 trillerissä Kiss Daddy Goodnight, jossa hän näytteli pää­osaa. Seuraavana vuonna 1988 Thurman näytteli Georgia Elkansia urheilullisessa high school -komediassa Johnny Be Good, kahta roolia, Rosea ja Venusta Terry Gilliamin seikkailussa Paroni von Münchhausenin seikkailut, joka oli ehdokkaana vuonna 1990 neljään Oscariin, ja Cécile de Volangesia Stephen Frearsin draamassa Valheet ja viettelijät, joka oli ehdokkaana seitsemään Oscariin vuonna 1989, joista se voitti kolme.
Ura > 1990-luku

Thurman nousi pää­osatehtäviin, vaikka näytteli välillä myös sivu­osissa. Thurman teki läpi­murtonsa Mia Wallacen roolissa vuonna 1994 Quentin Tarantinon ohjaamassa rikos­draamassa Pulp Fiction – Tarinoita väkivallasta, josta hän oli ehdolla parhaan naissivuosan Oscariin vuonna 1995. 1990-luvulla Thurman näytteli Bruce Robinsonin mysteeritrillerissä Jennifer 8 (1992), draama­komediassa Kuukausi järvellä (1995), Joel Schumacherin Batman -elo­kuvassa Batman & Robin (1997), Gattaca (1997), jossa Thurman näytteli tulevan avio­miehensä Ethan Hawken kanssa, Bille Augustin historiallisessa rikos­draamassa Kurjat (1998) ja Woody Allenin musikaali­komediassa Sweet and Lowdown – duurissa ja mollissa (1999).
Ura > 2000-luku

2000-luvulla Thurman näytteli pää­osan kaksi­osaisessa Quentin Tarantinon ohjaamissa Kill Bill -toiminta­elo­kuvissa. Kaksi­osainen elo­kuva sai menestystä. Thurman kirjoitti elokuvan käsi­kirjoituksen Tarantinon kanssa. Kill Bill: Volume 1 sai ensi-iltansa Yhdys­valloissa vuonna 2003, ja toinen osa Kill Bill: Volume 2 seuraavana vuonna. Thurman oli Kill Bill -elo­kuvista ehdokkaana yhteensä 19 palkintoon, joista hän voitti viisi. Thurman näytteli 2000-luvulla Kill Bill -elo­kuvien lisäksi Roland Joffén elämä­kerrallisessa draamassa Vatel (2000), joka oli Oscar-ehdokkaana vuonna 2001, Mira Nairin televisio­elo­kuvassa Hysterical Blindness (2002), josta Thurman voitti Golden Globen, ja SAG-palkinnon, John Woon scifissä Paycheck (2003), rikos­komediassa Be Cool (2005), jossa Thurman näytteli John Travoltan kanssa sekä draama­komediassa Oikeanlaista kemiaa (2005). (2009). Helmi­kuussa 2010 elo­kuva­teattereihin ilmestyneessä Rick Riordanin Percy Jackson -fantasia­kirja­sarjan ensimmäiseen osaan perustuvassa elo­kuvassa Percy Jackson: Salamavaras Thurman näyttelee Medusaa. Elokuvan ohjasi Chris Columbus. Samana vuonna Thurmanilta ilmestyi elo­kuva Satu­häät.
Thurmanin oli tarkoitus näytellä Éowynin rooli seikkailuelokuvassa Taru sormusten herrasta: Kaksi tornia (2002), mutta Miranda Otto sai lopulta roolin.
Thurman on esiintynyt aika-ajoin televisiossa, kuten keskustelu­ohjelmissa The Oprah Winfrey Show vuonna 2006, Late Night with Conan O'Brien vuosina 2003, 2004, 2006 ja 2007 ja Late Show with David Letterman vuosina 2000, 2003, 2005, 2006 ja 2008.
Thurman on työskennellyt ranskalaisen kosmetiikkayhtiö Lancômen mallina.
Thurman on äänestetty kaksi kertaa FHM-lehden maailman seksikkäin nainen -listalle, Yhdistyneen kuningaskunnan Empire-lehden Top 100 elokuvatähteä kautta aikojen -listalle vuonna 1997, Empiren 100 seksikkäintä naista elokuvahistoriassa -listalle vuonna 1995 ja Maxim-lehden vuosien 2004, 2005 ja 2006 Hot 100 -listalle.
Yksityiselämä

Thurman on ollut naimisissa kahdesti. Hän meni naimisiin englantilaisen näyttelijän Gary Oldmanin kanssa 1. loka­kuuta 1990, mutta he erosivat 30. huhti­kuuta vuonna 1992.
Thurman meni naimisiin vasta­näyttelijänsä Ethan Hawken kanssa 1. touko­kuuta 1998. Pari sai kaksi lasta: tytär Maya Hawke syntyi 8. heinä­kuuta 1998 ja poika 15. tammi­kuuta 2002. Pari erosi elokuussa 2005.
Thurman oli kihloissa kihloihin rahoitus­alalla työskentelevän Arpad Bussonin kanssa vuosina 2008–2009. Heille syntyi vuonna 2012 lapsi.
Valikoitu filmografia

Pulp Fiction – Tarinoita väkivallasta (1994)
Gattaca (1997)
Kill Bill: Volume 1 (2003)
Kill Bill: Volume 2 (2004)
Aiheesta muualla

Wikimedia Commonsissa on kuvia tai muita tiedostoja aiheesta .
Uma Thurman (Arkistoitu – Internet Archive) Nordisk Filmissä
Uma Thurman -sivusto (englanniksi)
Uma Thurman Who’s Dated Whossa (englanniksi)
Uma Thurman Venetsian elo­kuva­juhlilla vuonna 1994.
Uma Thurman Cannesin elo­kuva­juhlilla vuonna 2000.
Luettelo Suomen keskiaikaisista piispoista

Tämä on luettelo Suomen tunnetuista keskiaikaisista piispoista roomalaiskatolisen kirkon aikana.
| Piispa | Vuodet piispana |
| --- | --- |
Hiltinus: 1071 (kuolinvuoden arvio)lähde?
Piispa Henrik: 1151 t. 1158 (kuolinvuoden arvio)
Rodolfus: 1202–1209
Folkvinus: 1210–1234
Tuomas (Suomen piispa): 1234?–1245
Bero: 1248-1249–1258
Ragvald I: 1258–1266
Catillus: 1266–1286
Johannes (Suomen piispa): 1286–1290
Maunu I: 1291–1308
Ragvald II: 1309–1321
Pentti Gregoriuksenpoika: 1321–1338
Hemming: 1338–1366
Henrik Hartmanninpoika: 1366–1367
Johannes Pietarinpoika: 1368–1370
Johannes Westfal: 1374–1385
Bero Balk: 1385–1411
Tavast, MaunuMaunu Tavast: 1412–1450
Olavi Maununpoika: 1450–1460
Bitz, KonradKonrad Bitz: 1460–1489
Särkilahti, MaunuMaunu Särkilahti: 1489–1500
Suurpää, LauriLauri Suurpää: 1500–1506
Johannes Olavinpoika: 1506–1510
Kurki, ArvidArvid Kurki: 1510–1522
Svenonius, EricusEricus Svenonius: 1523–1527
Skytte, MarttiMartti Skytte: 1528–1550
Nikola Tesla

| Nikola Tesla |
| --- | --- |

Henkilötiedot
Syntynyt: 10. heinäkuuta 1856 Smiljan, Lika, Itävallan keisarikunta (nyk. Kroatia)
Kuollut: 7. tammikuuta 1943 (86 vuotta) New York, New York, Yhdysvallat
Koulutus ja ura
Tutkimusalue:  Fysiikka (sähkö), keksiminen
Tunnetut työt:  useita keksintöjä ja projekteja kuten langaton energiansiirto, vaihtovirta ja monivaihejärjestelmä
Palkinnot:  Edison-mitali (1916)
 Nimikirjoitus
Nikola Tesla (serb. Никола Тесла; 10. heinäkuuta 1856 – 7. tammikuuta 1943) oli serbialais-yhdysvaltalainen fyysikko ja keksijä. Häntä pidetään yhtenä nykyhistorian merkittävimmistä keksijöistä. Hän osallistui muun muassa nykyaikaisen sähköenergian jakelulle ja käytölle keskeisten vaihtovirran, monivaihejärjestelmän ja oikosulkumoottorin kehittämiseen. Useiden Teslan patenttien hyödyntäminen onnistui vasta hänen kuolemansa jälkeen.
Tesla on myös yksi radiotekniikan varhaisista kehittäjistä.
Teslan mukaan on nimetty magneettivuon tiheyden yksikkö tesla, henkilöautojen valmistaja Tesla sekä Belgradin Nikola Teslan lentoasema.
Tesla ei koskaan saanut Nobelin palkintoa, mutta hän sai lukuisia muita palkintoja.
Elämäkerta > Lapsuus

Nikola Tesla syntyi serbialaiseen perheeseen 10. heinäkuuta 1856 Smiljanissa Likassa, joka kuului silloin Itävallan keisarikuntaan, nykyisin Kroatiaan. Hänen isänsä oli serbialaisortodoksinen pappi, ja hänen äitinsä suunnitteli kodinkoneita.
Elämäkerta > Opinnot

Koulunkäynnin Tesla aloitti vuonna 1862 Karlovacissa. Neljän opintovuoden pituiseksi suunnitellun lukio-opintojakson Gimnazije Karlovacissa hän suoritti kolmessa vuodessa. Tesla osoitti koulussa suurta lahjakkuutta matematiikassa. Hänen isänsä oli toivonut hänestä pappia, mutta Nikolan sairastuttua teini-ikäisenä vakavasti hän suostui päästämään poikansa insinöörikouluun.
Grazin Polyteknillisessä Korkeakoulussa Itävallassa Tesla opiskeli vuodesta 1875 lähtien. Vuonna 1878 Tesla sai työn piirtäjänä insinööritoimistossa Sloveniassa Mariborissa ja vietti epäsäännöllistä elämää. Vuonna 1880 hän lähti sukulaisten avustamana opiskelemaan Prahaan ja osallistui Karl-Ferdinandin yliopiston luennoille.
Elämäkerta > Työuran alku Euroopassa

Tesla oli aluksi suunnitellut erikoistuvansa fysiikkaan ja matematiikkaan, mutta sitten hänen kiinnostuksensa vaihtui sähköön.
Vuonna 1881 Tesla sai työpaikan Unkarissa Budapestin Lennätinlaitoksessa ja upouudessa Puhelinlaitoksessa. Hän paransi puhelinjärjestelmää niin, että hänestä tuli yhtiön johtava sähköasentaja. Budapestissa hän keksi ratkaisun pyörivän magneettikentän ongelmaan sekä idean oikosulkumoottorista.
Vuonna 1882 Tesla aloitti työt Pariisissa Continental Edison Companyssä ensin uusien hehkulamppuvalaistusasennusten ja sitten muun muassa moottoreiden sähkösuunnittelun parissa. Hän matkusti vuonna 1883 ympäri Ranskaa ja Saksaa Edisonin asiantuntijana. Hän rakensi Strasbourgissa ollessaan vuonna 1883 toimivan oikosulkumoottorin prototyypin. Kun kukaan ei kiinnostunut siitä Euroopassa, Tesla otti vastaan työpaikan Thomas Edisonin yhtiöstä New Yorkissa.
Elämäkerta > Viimeiset vuodet ja kuolema

Tesla eli viimeiset vuotensa vähävaraisena muuttaen paikasta toiseen. Hän asettui lopulta asumaan newyorkilaiseen hotellihuoneeseen, jonka vuokran maksoi Westinghouse. Hän kävi usein puistossa ruokkimassa kyyhkysiä. Tesla löydettiin kuolleena huoneestaan 7. tammikuuta 1943. Hänelle järjestettiin valtiolliset hautajaiset. Yli 2000 hautajaisvieraan joukossa oli useita nobelisteja. Tesla tuhkattiin New Yorkissa ja hänen tuhkansa sijoitettiin kullattuun palloon, joka on näytteillä Belgradin Tesla-museossa yhdessä Teslan kuolinnaamion kanssa.
Keksinnöt

Elinaikanaan Tesla patentoi noin 300 keksintöä maailmanlaajuisesti. Tärkeimmän keksintönsä vaihtovirtaoikosulkumoottorin lisäksi Tesla keksi esimerkiksi teslakäämin, fluoresoivan valon, langattoman viestinnän, langattoman sähkönsiirron, kauko-ohjauksen, robotiikan, Tesla-turbiinin sekä lentokoneen pystysuoran lentoonnousun, tai ainakin myötävaikutti niiden keksimiseen. Hän kehitteli myös aurinkoenergian ja merestä saatavan energian ajatusta sekä ennusti planeettojen välisen viestinnän ja satelliitit. Tesla löysi röntgensäteet samaan aikaan kuin Wilhelm Röntgen.
Tesla oli myös radion pioneeri. Hän sai patentin radion periaatteelle vuonna 1896 ja julkaisi kaikki radiolähettimen perusosat kytkentäkaavioissa, joita Marconi myöhemmin käytti. Tesla myös rakensi radioaaltoja vastaan ottavan laitteen ja onnistui välittämään radioaaltoja New Yorkissa korttelista toiseen. Marconi sai radion keksimisestä Nobelin palkinnon, mutta vuonna 1943 Yhdysvaltain korkein oikeus kumosi Marconin tärkeimmän patentin ja tunnusti Teslan merkityksen radioteknologian kehittäjänä Marconia suuremmaksi.
Tesla väitti tehneensä myös monenlaisia epätavallisia keksintöjä, kuten kosmisilla säteillä toimivan moottorin, uuden energiamuodon, ajatusten valokuvauksen sekä kuoleman tai rauhan säteen, jossa oli valtava sotilaallinen voima.
Persoona

Teslan sanotaan kärsineen pakko-oireisesta häiriöstä ja pakkomielteistä. Hän ei mennyt koskaan naimisiin eikä hänellä ollut jälkeläisiä. Tesla sanoi selibaatin ja naimattomuuden olevan luovuutensa ja energiansa lähde.
Teslalla oli paljon kuuluisia ystäviä, joita hän kestitsi kotonaan New Yorkissa järjestämillään päivälliskutsuilla. Hänet tunnettiin myös filosofina, runoilijana ja taiteentuntijana.
Tesla kärsi bakteerikammosta ja pelkäsi helmikoruja käyttäviä naisia. Elämänsä loppupuolella hän vietti mielellään aikaa pulujen kanssa. Teslan tiedetään rakastaneen pelastamaansa loukkaantunutta pulua koko sydämestään niin, että hän nimesi sen vaimokseen ja sanoi neroutensa kadonneen linnun kuollessa.
Tesla oli erittäin kielitaitoinen. Äidinkielensä serbokroaatin lisäksi hän puhui sujuvasti saksaa, latinaa, tšekkiä, italiaa, unkaria, ranskaa ja englantia. Tesla sanoi, että valokuvamuisti auttoi häntä oppimaan kieliä ja näkemään suunnitelmansa valmiina kuvina mielessään. Tämän vuoksi hän ei tehnyt piirroksia keksinnöistään. Omaelämäkerrassaan Elämäni keksinnöt Tesla kertoo pystyneensä lapsena kuulemaan kärpäsen laskeutuvan pöydälle ja aistineensa pimeässä esineitä lepakon tavoin.
Tesla ei ollut ilmeisesti kovin uskonnollinen. Hänen lähinnä ateistisessa ajattelussaan oli kuitenkin tiettävästi hieman hindulaisuutta.
Nikola Tesla populaarikulttuurissa

Teslan elämäkertaelokuvassa Tajna Nikole Tesle (1980) Teslaa näyttelee Petar Bozovic.
Elokuvassa The Prestige (2006) Teslaa näyttelee David Bowie.
Televisiosarjassa Sanctuary Teslaa näyttelee Jonathon Young.
Murdoch Mysteries -tv-sarjan jaksossa "Power" (2008) ja saman sarjan jaksossa "The Tesla Effect" (2010) Teslaa näyttelee Dmitry Chepovetsky. [lähde? ]
Tesla kummittelee taustahahmona Clive Cusslerin jännitysromaanissa Nollapiste.
Tesla-yritys on nimetty Teslan mukaan, sillä yritys valmistaa sähköautoja, jotka käyttävät Teslan kehittämää vaihtovirtasähköllä toimivaa oikosulkumoottoria.
Rillit huurussa -sarjan 8. kauden 9. jaksossa Amy ja Sheldon pelaavat peliä nimeltä Head's Up, jossa Sheldon yrittää arvata Amyn antamista vihjeistä, ketä henkilöä hän esittää. Sheldon on Nikola Tesla.
Amerikkalainen 1980-luvulta alkaen vaikuttanut heavyrock-bändi Tesla.
Doctor Who -sarjan 12. kauden 4. jaksossa Tohtori ystäviensä kanssa tapaa Teslan (Goran Višnjić), joka kohtaa vaikeuksia urallaan. He kamppailevat tuttuun tapaan alieneita ja näiden tekniikkaa vastaan. Myös Thomas Edison esiintyy jaksossa.
Tositapahtumiin perustuva The Current War -elokuva (2017) kertoo Thomas Alva Edisonin ja George Westinghousen välisestä sähkösodasta. Nikola Tesla auttaa Westinghousea.
Aiheesta muualla

Wikimedia Commonsissa on kuvia tai muita tiedostoja aiheesta .
Nikola Teslan historia ja keksinnöt (englanniksi)
Tesla-museon kotisivut (Arkistoitu – Internet Archive) (englanniksi)
Tiedätkö, kuka valaisi maailman? (Tekniikka & Talous, 26.3.2010)
Ote Nikola Teslan omaelämäkerrasta
Tesla esittelemässä langatonta energiansiirtoa vuonna 1891 New Yorkissa.
Wardenclyffe Tower Long Islandilla
Markkinointikuva Teslasta laboratoriossaan 1899.
Teslan tuhkauurna